འཛམ་གླིང་ཧྲིལ་བོ་སྤྱི་ཚོགས་འཕེལ་རྒྱས་དང་དཔལ་འབྱོར་འཛུགས་སྐྲུན།ཆ་འཕྲིན་དུས་རབས་ཀྱི་བཙིར་ཡོང་དུས་ང་ཚོ་མགོ་ནག་བོད་པ་ཚང་གི་སེར་སྐྱ་ཕོ་མོ་རྒན་གཞོན་སུ་ལའང་འདིས་གནོན་ཤུགས་དང་བག་ཆགས་མི་འཇོག་མི་སྲིད་སྟེ་རང་རང་གི་ལྟོ་གོས་ཀྱི་ཕྱིར་དུ་ཐུབ་ཚོད་ནུས་ཚོད་ཀྱིས་ལས་ཀ་ཙག་ཙིག་རེ་སྒྲུབ་པའི་ལམ་ཁ་རེ་ཅིས་ཀྱང་ཡོད་ངེས་རེད།མི་རེའི་འཇོན་ཐང་གི་ཁྱད་པར་དག་ལས་རང་གི་གཉེར་བྱའི་ལས་ཀའང་རིགས་མི་འདྲ་བ་མང་དུ་བྱུང་ཡོད།འོན་ཀྱང་དེང་སང་རང་རེའི་རོང་འབྲོག་ས་ཁུལ་གྱི་གཞི་རིམ་མང་ཚོགས་ཀ་ཁའི་མགོ་རྔ་མི་ཤེས་མཁན་སུས་ཀྱང་དཔལ་འབྱོར་གོང་སྤེལ་གྱི་ལམ་ཁ་༼མཐར་གཏུགས་ན་སྒོར་མོ་བཙལ་ཐབས༽ཡག་ཤོས་ཤིག་ཡོད་པ་ནི་ལོ་རེའི་ཧོར་ཟླ་གསུམ་པའི་ཟླ་དཀྱིལ་ནས་འགོ་བཙུགས་ཏེ་ཟླ་ངོ་གསུམ་ལྷག་གི་རིང་ལ་མགོ་ལོག་དང་ཡུལ་ཤུལ།རྩི་གོར་ཐང་ངམ་དར་མཚོ་སོགས་སུ་སོང་དེ་དབྱར་རྩྭ་དགུན་འབུ་བརྐོ་རྒྱུ་དེར་ངོས་འཛིན་གྱིན་ཡོད་པ་རེད།རྒྱུ་མཚན་ནི་ད་བར་དུ་གཞི་རིམ་མང་ཚོགས་ཚོར་མཚོན་ན་ལོ་གཅིག་གི་ཡོང་འབབ་ནི་སྒོར་རྐྱང་ཁྲི་ཚོ་འགའ་རེའི་ཡན་ཆོད་དུ་བུད་མྱོང་མེད་པས་ཟླ་ངོ་གསུམ་ལྷག་གི་རིང་ལ་དབྱར་རྩྭ་དགུན་འབུ་བརྐོས་ན་མ་ཐ་ཡང་མི་རེར་ཡོང་འབབ་སྒོར་ཁྲི་ལྷག་རེག་གི་ཡོད་པ་འདིས་རོང་འབྲོག་མང་ཚོགས་ཀྱི་ཕོ་མོ་རྒན་གཞོན་སུ་ལའང་བྲེལ་ཤ་ལངས་སུ་བཅུག་ཡོད་པ་མ་ཟད་འབྲོག་ཕྱོགས་སུ་ཆེད་དུ་སློབ་གྲྭའི་སློབ་མ་རྣམས་ལ་ཟླ་ངོ་གསུམ་ལྷག་ལ་གནང་བ་བྱིན་དེ་རི་མགོར་མངགས་ཀྱིན་ཡོད་པ་རེད།༼གལ་ཏེ་དགེ་རྒན་ཚོས་གནང་བ་མ་བྱིན་ཚེ་སློབ་མའི་ཁྱིམ་བདག་དག་གིས་དགེ་རྒན་དང་སློབ་གྲྭ་ལ་ངོ་རྒོལ་བྱས་ཏེ་བྱིས་པ་ཚོ་སློབ་གྲྭར་གཏོང་གི་མ་རེད།༽འདི་ནི་དམིགས་གསལ་ས་ཁུལ་ནས་དམིགས་གསལ་སློབ་གསོའི་བྱ་བ་སྒྲུབ་ཚུལ་ཡིན་ལོས་ཆེ།